Papersnake/gushiwen huggingface dataset:
送詹伯尹赴三衢酒官
周紫芝（宋代）

东观谁临未见书，起居君不解何如。懒从瓜陇耕春雨，聊听糟床滴夜渠。

满世棘荆浑未定，白头书尺莫全疏。官曹有禄仍无事，看着斑衣从版舆。
田家二首 其一
华镇（宋代）

莫笑田家物象微，柴荆未肯愧朱扉。槿篱花发锦步障，莎径叶齐丝地衣。

葭苇吟风环竹屋，鸳鸯浴水傍苔矶。藜羹黍酒有馀味，笑看庭阴密又稀。
秋日
贾虞龙（清代）

凉风吹侧帽，独上最高楼。眼底谁知己，天涯又暮秋。

平芜双落雁，野渡一孤舟。太息岁华晚，清光不少留。
乾德以后祀感生帝十首
佚名（隋代）

俎实具列，明德惟声。
肃容祗与，神其降灵。
感怀
谢肇淛（明代）

披裘五月滞江干，赢得青山对鹖冠。
北海尊同狂客尽，南楼月鹖小姬看。
城头云色来朝霁，柳外蝉声送晚寒。
却笑枯桐今已爨，岂堪山水向人弹。
三堂道中寄公卷
吴则礼（宋代）

久坐懒成癖，谁令老作魔。
逢人说江海，著处是关河。
陇底烽燧暗，海门鸿雁多。
西楼云水白，犹奈酒樽麽。
迂拙
陆游（宋代）

迂拙宜归早，乘除得死迟。
老稀朝市梦，穷足道途诗。
哗世无它技，忘怀自一奇。
故溪幽绝处，惟许白鸥知。
勿愿寿
吕南公（宋代）

勿愿寿，寿不利贫只利富。
君不见生平龌龊南邻翁，绮纨合杂歌鼓雄，
子孙奢华百事便，死后祭葬如王公；
西家老人晓稼穑，白发空多缺衣食，
儿孱妻病盆甑干，静卧藜床冷无席。
寄陈显仁秀才二首 其一
郭祥正（宋代）

君家大阮最能诗，又见麟孙出盛时。笔力纵横驱阵马，成才不患少人知。
诗一首
虞似良（宋代）

一杯山茗雪花白，数片甘瓜碧玉香。
但得心闲无个事，人生何地不清凉。
猪头和尚赞
释绍昙（宋代）

手把猪头不自噇，面前背后鬼分贜。
重重败阙无人识，赢得涂糊老定光。
送孙辀之夔州同知
薛瑄（明代）

西南夔府古名州，别驾于今遂壮游。霜落江寒经白马，浪平峡静过黄牛。

到官绮席宜疏节，行部山氓在惠柔。发轫长途深有望，莫令声誉顿悠悠。
句
景泰（宋代）

径通花竹禅房寂，云卧衣裳画梦闲。
江上别友
谢翱（宋代）

相看仍恸哭，欲学晋诸贤。戍近风鸣柝，江空雨送船。

朔云侵别色，南雪忆归年。拟共锄青朮，无为俗事牵。
十一月大雷雨
赵蕃（宋代）

疾雷惊万里，冻雨落三更。
未暇寻洪范，谁能究五行。
短檠无焰续，高枕待天明。
钟省成深省，鸡声匪恶声。
救婆庙二首 其二
张侃（宋代）

海水有枯竭，乔松易摧折。高名万古存，地志书英烈。
素上人为普贤办供过溪上需偈予曰与普贤有素不可无词乃作五偈遗之归山呈似道人一笑 其二
释慧空（宋代）

素公初住峨眉寺，遣化人间要话行。借问话头何自得，大都来处要分明。
日者
章孝标（唐代）

十指中央了五行，说人休咎见前生。

我来本乞真消息，却怕呵钱卦欲成。
蓦山溪（初春）
张震（宋代）

春光如许。春到江南路。柳眼弄晴晖，笑梅老、落英无数。峭寒庭院，罗幕护窗纱，金鸭暖，锦屏深，曾记看承处。

云边尺素。何计传心缕。无处说相思，空惆怅、朝云暮雨。曲阑干外，小立近黄昏，心下事，眼边愁，借问春知否。
秋日姚山人自楚适岭南道经虔中过访赠别二首 其二
郭谏臣（明代）

久向吴中卧，今为岭外行。风尘千里客，琴剑一书生。

瘴海秋将尽，关山月自明。莫愁途路险，南越已销兵。
怀安养 其三
释文珦（宋代）

容易抛乡国，漂流几岁年。痴儿竟何事，慈父必兴怜。

客泪东风里，归心落日边。如今定当返，业已具西船。
临汝遇雨
韩维（宋代）

回风萧飒过山西，一望平郊雨脚齐。
但使农畴苏旱稼，敢辞客路踏春泥。
暮投野寺明灯宿，声入幽窗绿树低。
明日尘清洛阳道，呼童严驾候晨鸡。
琴酒
白居易（唐代）

耳根得听琴初畅，心地忘机酒半酣。

若使启期兼解醉，应言四乐不言三。
挽吴茂新侍郎三首
刘克庄（宋代）

衰老归休矣，公曾怂恿之。
门无今雨客，笥有隔年诗。
友课招魂些，儿徵积善碑。
白头哭同社，心折可胜悲。
鹧鸪天 佞宋词痕刻成五卷，书后
吴湖帆（清代）

清梦閒凭绝妙辞。无弦琴上说相思。抟成滴滴盘珠颗，抽尽盈盈缚茧丝。

花解语，蝶偏知。多情多感断肠时。陶潜晦隐非缘老，杜牧疏狂不是痴。
送普上人游雁荡
白玉蟾（宋代）

岭外猿啼秋树月，林间鹤唳晓松风。
此行雁荡须参透，依旧归来玉几峰。
陂麦
王安石（宋代）

陂麦连云惨淡黄，绿阴门巷不多凉。
更无一片桃花在，借问春归有底忙。
【中吕】普天乐　嘲汤舜民戏妓
杨景贤（元代）

宁可效陶潜，休要学双渐。觑了你腰驼背曲，说甚么撒正庞甜。你拳如斩马
刀，舌似吹毛剑，你将节风月须知权休念。三般儿惹得人嫌，间花头发，烧忽醮
鼻，和粉髭髯。
十二绝句送敬美弟闽中学政 其七
王世贞（明代）

千林霞碎荔枝风，火齐堆盘万颗同。卢橘杨梅知不论，可能收得状元红。
和御制赏花钓鱼
郑獬（宋代）

晓日开阊阖，春风满未央。
水摇天仗影，花杂御衣香。
覆槛红梢天，连钩紫鬣长。
千钟浮帝酒，五色染天章。
邹马摛嘉颂，夔龙拜寿觞。
金舆归晚处，正在五云旁。
咏严子陵
梅尧臣（宋代）

不顾万乘主，不屈千户侯，
手澄百金鱼，身被一羊裘。
借问此何耳，心远忘九州。
青山束寒滩，溅浪惊素鸥。
以之为朋亲，安慕乘华輈。
老氏轻璧马，庄生恶牺牛。
终为蕴石玉，敻古辉岩陬。
绛都春 秋夜感怀，寄方虎用其年元夜韵
宋荦（清代）

炎蒸才谢。正暮云敛尽，银河斜挂。莺燕风流，荷芰繁华，梦还惹。

此时旅况何如也。举目见、新霜沾瓦。青荧灯火，纸窗竹屋，狂吟闲写。

中夜。追思往日，向金门执戟、竞夸裘马。一阵西风，又送羁人，燕台下。

急须觅破衣残帕。同学者、相逢如乍。且寻江表徐陵，月明词话。
孟夫子生生亭赋
卢仝（唐代）

玉川子沿孟冬之寒流兮，辍棹上登生生亭。夫子何之兮，

面逐云没兮南行。百川注海而心不写兮，落日千里凝寒精。

予日衰期人生之世斯已矣，爰为今日犹犹岐路之心生。

悲夫，南国风涛，鱼龙畜伏。予小子戆朴，必不能济夫子欲。

嗟自惭承夫子而不失予兮，传古道甚分明。

予且广孤目遐赍于天壤兮，庶得外尽万物变化之幽情。

然后惭愧而来归兮，大息吾躬于夫子之亭。
秋夕独坐有怀凤仪秋官
何乔新（明代）

炎晖倏西沉，华月映虚牖。凉飔天际来，秋声在高柳。

念我夙心亲，倚床屡搔首。忆昔遇君初，倾盖即如旧。

古道期共敦，斯文相与剖。胡兹遽远别，中肠互萦纠。

君如迁乔莺，嘤嘤求其友。我如失群鸿，孤飞粤南岫。

岂无鹰与鹯，自顾非我偶。忧来还自慰，同心胜握手。

宝剑尚有合，别离讵当久。所愿励姱节，芳名垂不朽。
促拍满路花·露颗添花色
秦观（宋代）

露颗添花色，月彩投窗隙。春思如中酒，恨无力。洞房咫尺，曾寄青鸾翼。云散无踪迹。罗帐熏残，梦回无处寻觅。
轻红腻白，步步熏兰泽。约腕金环重，宜装饰。未知安否，一向无消息。不似寻常忆。忆后教人，片时存济不得。
赠南首座兼简卢老二首
赵蕃（宋代）

主人禅伯乃诗伯，招得渠来共此山。
挂搭问侬能胆大，诗关直上有禅关。
鸥
陆游（宋代）

海上轻鸥何处寻？烟波万里信浮沉。
今朝忽向船头见，消尽平生得丧心。
偈颂四十二首
释祖先（宋代）

客从南方来，报我天童老。
撞破太虚空，全身入荒草。
而今子细思量，令人哭不成哭笑不成笑，
寥寥目断千峰晓。
景定癸亥特旨以布衣陈随隐除东宫掌书作贺之
钱舜选（宋代）

吟笔何须管用银，日供譔述圣恩新。
只今已脱凡尘去，便作金丹换骨人。
二虫诗
释元肇（宋代）

蛛螫包祸心，满腹皆素丝。补缀曾无功，贪伤不知疲。

谁云禁网曾，施设近茅茨。旦暮待游蚋，所得亦已卑。

蝎虎誇捷巧，缘壁行跂跂。蛜蝛青蝇辈，苦遭暗中窥。

失身在蛛网，竟日秋檐垂。蛛犹惧蝎绐，睥睨不敢为。

蛛网既已裂，蝎命不亦危。嗟哉复嗟哉，诚大黠小痴。

纷纷事争夺，复何异于斯。我闵为解粘，蝎去何所知。

但令嬉饱日，莫忘倒县时。感彼两物情，成此一篇诗。
咏梅
王安石（宋代）

颇怪梅花不肯开，岂知有意待春来。
灯前玉面披香出，雪後春容取胜回。
触拨清诗成走笔，淋漓红袖趣传杯。
望尘俗眼那知此，只买夭桃艳杏栽。
偕王伯安登凌歊台
汪广洋（明代）

客子不乐登江皋，江上古台百尺高。云深辇路窜雀鼠，藤蔓翠壁愁猿猱。

已闻紫皇驻玉节，况乃白日来秋涛。罢歌抚剑下台去，松树满山啼伯劳。
村居晓起
韩维（宋代）

天星何寥寥，野旷风露清。
田父出门望，山鸦绕舍鸣。
蚕桑从此起，农里各有营。
顾惭不耕者，日宴掩茅衡。
思乡岭
王圭（唐代）

晓入燕山雪满旌，归心常与雁南征。如何万里沙尘外，更在思乡岭上行。
读史
刘克庄（宋代）

绝漠犁庭功可喜，与天争鼎志堪悲。
吠江帝剖为羓去，避地民劳若蚁移。
河决固非束薪塞，厦倾欲以一绳维。
英雄到了多遗恨，孺子林宗百世师。
和耿拾遗元日观早朝
司空曙（唐代）

元日争朝阙，奔流若会溟。路尘和薄雾，骑火接低星。

门响双鱼钥，车喧百子铃。冕旒当翠殿，幢戟满彤庭。

积岁方编瑞，乘春即省刑。大官陈禹玉，司历献尧蓂.

寿酒三觞退，箫韶九奏停。太阳开物象，霈泽及生灵。

南陌高山碧，东方晓气青。自怜扬子贱，归草太玄经。
题九曲尼院
黄顺之（宋代）

曾是霓裳第一人，曲终认得本来身。
多年不作东风梦，閒却蔷薇一架春。
山花子
冯幵（清代）

六曲屏山画折枝。玉台携手说心期。除是红梨花上燕，没人知。

珠箔飘灯人去后，画楼残笛酒醒时。梦里朱颜浑不似，自寻思。
雪壑海云使君所自号也 其二
黄玠（元代）

云去雪壑明，云来雪壑阴。不从雪壑游，不知雪壑心。

家世本钟鼎，志愿在山林。
木兰花慢（柳浪闻莺）
周密（宋代）

晴空摇翠浪，画禽静、霁烟收。听暗柳啼莺，新簧弄巧，如度秦讴。谁绸。翠丝万缕，飏金梭、宛转织芳愁。风袅余音甚处，絮花三月宫沟。

扁舟。缆系轻柔。沙路远、倦追游。望断桥斜日，蛮腰竞舞，苏小墙头。偏忧。杜鹃唤去，镇绵蛮、竟日挽春留。啼觉琼疏午梦，翠丸惊度西楼。
和徐思远韵
王洋（宋代）

几叶文章开一花，布裘中句已名家。
无心於世若亡赖，生子如郎定可夸。
行矣斋房思贾傅，莫将高论诋王嘉。
冥鸿一去自千里，寂寞沙村只望涯。
送羊侯因简崔帅
陈造（宋代）

殿庐护严外蕃宣，崔侯文武能兼全。
石城之政列城先，迄今遗爱春与妍。
尔来淮上提帅权，淮民歌舞且晏眠。
术业可但朝路传，异域南首争骈肩。
旧故顾念无愚贤，如我衰病霜满颠。
眷眷未肯即弃捐，一纸缄春飞堕前。
懶拙双足如绕缠，欲往谢之寻回船。
每独念之几针毡，叔子北归气翩翩。
棋酒办与君周旋，未醉定复谭臞仙。
知我抱犊方中田，黄堂名酒压香泉。
淮白不下槎头鳊，叔子小驻当还辕。
有人北望心拳拳，无使渴德垂馋涎。
喜雨
殷尧藩（唐代）

临岐终日自裴回，干我茅斋半亩苔。山上乱云随手变，

浙东飞雨过江来。一元和气归中正，百怪苍渊起蛰雷。

千里稻花应秀色，酒樽风月醉亭台。
谢人惠油炭
杨冠卿（宋代）

阴崖冷彻骨，榾柮残无烟。
号寒冰氏子，炙背思负暄。
主君惠穷涂，施予无所偏。
炉分天地春，力夺造化权。
和气与俱游，死灰欣复然。
拟古十首 卖花声 拟顺庵 其五 早朝应制
邵亨贞（元代）

烟树重重，春在景阳宫殿。翠柳深、笼寒尚浅。千官过处，有黄鹂百啭。

五云中、渐移龙扇。

钧天九奏，迤逦霞觞催献。笑声喧、霓裳舞遍。香烟满袖，更宫花迎面。

喜新来、太平重见。
初夏三绝呈游子明王仲显 其二
范成大（宋代）

一帘芳树绿葱葱，胡蝶飞来觅绮丛。雪白荼蘼红宝相，尚携春色见薰风。
和司徒侍中上巳会兴庆池韵
强至（宋代）

荧煌台座隔魁三，喜对新诗见二南。
好酒似听山鸟劝，落花真惜野蜂衔。
天光不断连春水，月影初来破夕岚。
红旆欲归珠履散，游人犹爱画船搀。
奉和圣制途次旧居应制
苏颋（唐代）

潞国临淄邸，天王别驾舆。出潜离隐际，小往大来初。

东陆行春典，南阳即旧居。约川星罕驻，扶道日旂舒。

云覆连行在，风回助扫除。木行城邑望，皋落土田疏。

昔试邦兴后，今过俗徯予。示威宁校猎，崇让不陈鱼。

府吏趋宸扆，乡耆捧帝车。帐倾三饮处，闲整六飞馀。

盛业铭汾鼎，昌期应洛书。愿陪歌赋末，留比蜀相如。
寄元龄弟五首
裘万顷（宋代）

莫怪穷年不入州，载书前已会盟鸥。
市朝毕竟多尘事，且傍溪山静处留。
上右丞相梁国公
曾丰（宋代）

三月桃花水发洪，游鱼挟雨乘长风。去折禹门浪三重，满意须臾蜕为龙。

门道潭潭石齿齿，鱼初踊跃中委靡。岂后有挽前有柅，雷犹未与火其尾。

破山霹雳放焰烧，平睨浪花轻一跳。拿云攫雾扑九霄。

吾骨雅似龙坎坷，已搭龙门犹隔锁，化龙莫惜五雷火。
送陆判官防秋
周贺（唐代）

匹马无穷地，三年逐大军。算程淮邑远，起帐夕阳曛。
瀑浪行时漱，边笳语次闻。要传书札去，应到碛东云。
闲居遣兴
王安石（宋代）

惨惨秋阴绿树昏，荒城高处闭柴门。
愁消日月忘身世，静对溪山忆酒樽。
南去干戈何日解，东来馹骑此时奔。
谁将天下安危事，一把诗书子细论。
太白酒楼和顾星桥韵
施鸿勋（清代）

太白不可作，犹存旧酒楼。凭阑斜日淡，放眼乱云流。

乡国千山杳，登临万象秋。《桐花》题句后，一一写新愁。
摸鱼儿（黄时中入郡幕）
静山（宋代）

晓峰高、飞泉如瀑，潜虬鞭驾轩翥。为他一片韩山石，直到红云天尺五。想应道、公皆安在来何暮。金川小渚。那韶石参天，郡网宜录，为我分南顾。

锦衣画，满袖尚疑香雾。催人富贵如许。岭云见说今如砥，凤挟九成迎舞。烦道甫。问金镜铁胎，还记开元否。封词寄与。但日送河桥，吟消醉拍，载酒满江浒。
长歌行
曹睿（魏晋）

静夜不能寐，耳听众禽鸣。大城育狐兔，高墉多鸟声。

坏宇何寥廓，宿屋邪草生。中心感时物，抚剑下前庭。

翔佯于阶际，景星一何明。仰首观灵宿，北辰奋休荣。

哀彼失群燕，丧偶独茕茕。单心谁与侣，造房孰与成。

徒然喟有和，悲惨伤人情。余情偏易感，怀往增愤盈。

吐吟音不彻，泣涕沾罗缨。
上严廉访十首
熊禾（元代）

古人重民教，礼乐用为急。
虞书有三官，周典犹二职。
太学领奉常，西都有余责。
两生既不来，何参又无术。
别蓝详道
华岳（宋代）

君在江东我水西，君今北去我南归。
竹孙和客凌风瘦，梅子偏他得雨肥。
莺啭好声归酒斚，花分红影上人衣。
相看莫作皱眉别，期子秋高赋式微。
点绛唇 其八 韵香荼蘼
王十朋（宋代）

羽盖垂垂，玉英乱簇春光满。韵香清远。暖日烘庭院。

露浥琼枝，脸透何郎晕。凝余恨。古人不见。谁与花公论。
白玉楼步虚词（六之四）
范成大（宋代）

流铃响，龙驭＿云来。夹道骞华笼彩仗，红云扶辂辗天街。迎驾鹤＿＿。
教官福唐刘季新写陋质道以羽客索赞还乡福乃
周必大（宋代）

带山负海，都督全闽。
临遣绣斧，言辍其行。
梦想乐郊，或勤宵征。
令威化鹤，会游辽城。
别孙村老人（寒食日）
元稹（唐代）

年年渐觉老人稀，欲别孙翁泪满衣。

未死不知何处去，此身终向此原归。
袁州路遇晴
杨万里（宋代）

晴意久不果，天容今一新。
如何半轮日，销却许多云。
积雨还休雨，小春真是春。
客心君莫问，山乌亦欣欣。
某辱归父丈惠贶新诗谨次韵末章为别
张栻（宋代）

淮海相从几岁年，南州雁不到西川。重逢影落烟沙外，却喜身如金石坚。

莫叹武城资莞尔，且看平楚正苍然。剸繁自是君馀事，毫发难逃止水渊。
谢吕帅寄书
徐积（宋代）

畴昔逢公时，老人悦公义。率然应公问，而云在藏器。

公以问为好，其法为可传。老语不记时，人事成恍然。
荷花
刘攽（宋代）

白水满方塘，荷花五月芳。弄珠圆不定，濯锦冷逾光。

香忆风醒酒，声宜雨送凉。扁舟学骚客，葺室近沧浪。
青厓雨山竹雨香城夜饮 其一
郑孝胥（清代）

老去诗人感事多，不辞专海一相过。六年如梦依然在，奈此灯前酒后何。
夜
王宠（明代）

山腰小阁夜焚香，烟满平林月满床。
十里春湖明灭外，《竹枝》歌散一天长。
登夏州城楼
罗隐（唐代）

寒城猎猎戍旗风，独倚危楼怅望中。
万里山河唐土地，千年魂望晋英雄。
离心不忍听边马，往事应须问塞鸿。
好脱儒冠从校尉，一枝长戟六钧弓。
金莲绕凤楼
赵佶（宋代）

绛烛朱笼相随映，驰绣毂、尘清香衬。万金光射龙轩莹。绕端门、瑞雷轻振。
元宵为开圣景。严敷坐、观灯锡庆。帝家华英乘春兴。搴珠帘、望尧瞻舜。
题白云泉亭子
郑善夫（明代）

白云在亭上，清泉在亭下。我本山中人，来结亭前树。

云泉甘且冽，予心永终慕。尘机久未息，禅机当早晤。

芬华随高秋，淹留岁云暮。
奉题时帆先生溪桥诗思图用覃溪师韵 其二
江德量（清代）

拈题迩英阁，亲度御毫曾。地回依香案，归迟拥院镫。

登台看衮衮，执卷尚兢兢。笑问源头水，生寒可胜冰。
何会卿妇清河张甥挽诗
苏籀（宋代）

常念注西竺，浮生付六如。
良人怆中馈，二穉未胜裾。
妯党抆红泪，乡邻隘众车。
金花它日诰，封号表松樗。
和元遗山九首
王奕（元代）

耕民昧帝力，焉用典与谟。
奈何降衷后，气禀分贤愚。
天锡孔孟氏，一整绰有余。
廓哉邹鲁地，良足容轩车。
皇皇七十国，辙迹何区区。
谁知百世下，流作章句儒。
掌股弄神器，敝屣直弃如。
遂令桐梓地，尽化荆棘涂。
昏林畏馋啖，秉烛来趋隅。
巫咸倘可问，为我还其初。
巫山
甘运源（清代）

巫山倚白云，云车巫山断。举头闻猿啼，忽见巫山半。
次韵石用之易安斋
张嵲（宋代）

尘缨脱得片时闲，未见弥天释道安。
薜荔半崖双屐齿，沧浪何日一纶竿。
地能容膝皆堪处，心对回光未易看。
试问老僧安底事，不知人世有悲欢。
后天易吟三十首 其二十四
方回（元代）

彖辞六十四，三十四言贞。干事匪正固，难求心外亨。
秋色佳甚未能一至觉际像景谩赋二绝
郑清之（宋代）

秋光澹薄有无间，掠水斜风雨脚斑。
试向菰蒲深处望，嫩黄一点荇花闲。
醉落魄（三月十日赏酴靡，时坐客沈、赵与余将终更花干复议归蜀醉中口占）
管鉴（宋代）

春愁无力。酴醿娇软难禁摘。风流彻骨香无敌。积玉团珠，明月夜同色。

花时易失欢难得。尊前半是将行客。为花一醉何须惜。明岁花时，何处谩相忆。
和许寺丞泊钓龙台见寄
蔡襄（宋代）

钓龙台下舣行桡，猎猎船旗待晚潮。
万里征人应怅望，一川秋色正萧条。
雨云来去山明灭，风浪高低日动摇。
有志四言男子事，莫怀乡国便魂销。
采药诗
王嘉（魏晋）

暗河之桂，实大如枣。得而食之，后天而老。
宫词
宋白（宋代）

新生帝子浴漪兰，三日宫中列绮筵。
嫔御称觞呼万岁，笙歌一片夜掀天。
题何兰幽谷卷代
王立道（明代）

未能游汗漫，聊自托空虚。叹息紫芝老，寥寥千载馀。
送席延昌奉议
刘弇（宋代）

章水如有情，为君生层波。匡南万岑玉，遥知清兴多。

四年一官去，掷此岁月梭。恨无青田核，遣君韶颜酡。
登碧岩寺卢舍那瑞像阁 其一
邹浩（宋代）

楼阁门开处处通，毗卢出现眼光中。为人重说二愚品，岩下滩声西北风。
忆昔行
李龏（金朝）

忆昔当年十四五，尝看秋潮到江浒。飞裾径上酒家楼，凭栏直望潮生处。

数百里间名海门，悠悠一线色如银。渐近江心痕渐大，汹涌声吞十万军。

须臾潮头高数丈，众潮随接皆奔上。中有雄心拍浪儿，几点红旗争荡漾。

风前缥缈夺标来，神蛟鬼鳄俱摧颓。监潮侯有伍胥在，但见濆薄旋推回。

后来沙涨西兴口，潮势何曾十分有。水上人骑骒马行，车如鸡栖马如狗。

数年之后不可当，漰湃惊闻洗目塘。汪洋且拨菜园去，坝子桥边亦渺茫。

神皋内史承天旨，摆桩叠石曾料理。至今遏捺逾十年，桩石如城牢在水。

江头人谓可安居，连年不奈还忧虞。西风吹潮半夜起，子胥之怒知何如。

阴威作寒带烟雾，捲石掀沙出幽府。堪羡云中拍浪儿，踏著危机不怕危。

乘除消长君休忽，牢执长竿一面旗。
天平山白云泉
钱藻（宋代）

白云岩静最深隈，泉溜泓溶石窦开。
宿雾不生澄晓月，残风轻漾蛰寒雷。
源从天汉星边落，流自鳌峰海上回。
莫谓无心事奔注，曾随霖雨下山来。
天封瑞云阁
陈公辅（宋代）

晴云漠漠水潺潺，危阁春归白日闲。若问祖师消息处，眼前环列是青山。
扬州慢
阮恩滦（清代）

万点疑星，四围如画，往来半是灯舟。正繁弦急管，响彻大江流。

忆邗上、湖亭逭暑，清歌檀板，鼓吹都休。怎人移星换，旬馀疑隔三秋。

一轮皓月，喜此时、同照山丘。更烛影摇红，波光耀彩，几费凝眸。

生怕汝南鸡唱，知慈云、返棹难留。这馀辉长夜，顿添无限新愁。
又和义夫学士用其韵
韦骧（宋代）

开府南陵气序秋，翠屏千垒对岑楼。力宣膏泽均千里，坐赏溪山冠十州。

小谢篇章耐吟讽，谪仙踪迹自风流。公馀好尽登临兴，应诮区区宋玉愁。
种瓜
释居简（宋代）

一亩荒园石衬沙，若为图蔓不伤瓜。丁宁落蒂方拈出，辄莫搀先摘褪花。
内子生朝
项安世（宋代）

寿杯同举寿闱中，此乐人人羡此翁。满目芝兰如谢傅，齐眉宾主似梁鸿。

万枝灯过游尘息，三荚蓂飞淑气通。正是春来好时节，柳梢微绿小桃红。
诉衷情 夜思
邵亨贞（元代）

满城钟鼓夜初寒。人静掩重关。惊乌绕庭树，月已上阑干。微有惊，澹无欢。小盘桓。良宵如许，香冷金猊，梦绕青鸾。
代钟答
徐铉（宋代）

一幅轻绡寄海滨，越姑长感昔时恩。

欲知别后情多少，点点凭君看泪痕。
雨中作
陆游（宋代）

淅淅连江雨，愔愔一室幽。
茶甘留齿颊，香润上衣裘。
泥滓将雏鸭，林樊唤妇鸠。
短章虽漫兴，聊足散吾愁。
贤者之孝二百四十首·陆襄
林同（宋代）

忧居五十载，陆子最堪悲。
恽独非人子，而云有既时。
白云庄四首·平溪堂
柴望（宋代）

亭号休休古退藏，岂如溪上构虚堂。
坐邀城市真潇洒，却谓江湖太渺茫。
下笔新题无俗事，携筇野服是家常。
临流滠有清风快，未见古人心已凉。
牛山之木四章
赵友直（宋代）

牛山之木，于彼空谷。悠悠我思，孰云勿谷。

牛山之木，欣欣其荣。我有好爵，君子攸宁。

木其荣矣，繁霜瘁之。静言思之，中心怆而。

木之瘁矣，益厚其根。我之怀矣，匪善奚敦。
醉吟
欧阳澈（宋代）

酒酣逸气射星斗，自恨无人识马周。试拂青蛇歌易水，溪山应有鬼神愁。
夜闻秋声感而成咏同邻几作
苏舜钦（宋代）

八月天气肃，万物日已阑。庭前两高桐，夜籁如哀弦。

志士感节物，中夕耿不眠。起听抱膝吟，悲烈声相干。

念此华叶改，想见颜色鲜。顾人生世间，荣悴理亦然。

岂伤岁月速，愧无功名传。少小学文章，出值用武年。

儒官多见侮，敢为战士先。欲弃俎豆事，强习孙吴篇。

迂钝不可为，屈曲性亦难。虚言盗禄食，实又畏上天。

未能追世好，且乐樽酒间。九日近不远，同醉黄花前。
鬻庐
宋氏（宋代）

自叹年来刺骨贫，吾庐今已属西邻。殷勤说与东园柳，他日相逢是路人。
颂古四十四首 其二十八
释师范（宋代）

洞山平地露尸骸，庵主将身一处埋。狼藉髑髅相枕藉，悲风愁雾不胜怀。
渡江驻跸天宁寺
弘历（清代）

春江浪息晓风轻，片刻瓜洲跋马行。舟易长川广陵近，岸临别马午天晴。

讵缘问景常探胜，要为筹河便䟎程。舞榭歌台都不系，系吾怀者是民情。
萝薜山房
张宁（明代）

绝壑垂萝处，閒居称野心。瑞烟凝古色，华月烛浮阴。

最爱琴书净，何烦花木深。依栖聊自得，清淡胜东林。
【双调】蟾宫曲　山间书事
吴西逸（元代）

系门前柳影兰舟，烟满吟蓑，风漾闲钩。石上云生，山间树老，桥外霞收。
玩青史低头袖手，问红尘缄口回头。醉月悠悠，漱石休休，水可陶情，花可融愁。　游玉隆宫
碧云深隐隐仙家，药杵玄霜，饭煮胡麻。林下樽，云中鸡犬，树底茶瓜。
香不断灯明绛蜡，火难消炉炼丹砂。朗诵南华，懒上浮槎。笑我尘踪，走遍天涯。　席上
博秦楼一笑千金，谁是知音？知此闲心。袅娜花枝，依稀眉宇，香动词林。
止谈笑何须荐寝，尽疏狂足可披襟。乐事追寻，歌罢归来，嗟叹于今。　寄友
望故人目断湘皋，林下丰姿，尘外英豪。岂惮双壶？不辞千里，命驾相招。
便休题鱼龙市朝，好评论莺燕心交。醉后联镳，笑听江声，如此风涛。　寄情
半缄书好寄平安，几句别离，一段艰难。泪湿乌丝，愁随锦字，望断雕鞍。
恨鱼雁因循寄简，对鸳鸯展转忘餐。楼外云山，烟水重重，成病看看。　纪旧
折花枝寄与多情，唤起真真，留恋卿卿。隐约眉峰，依稀雾鬓，仿佛银屏。
曾话旧花边月影，共衔杯扇底歌声。款款深盟，无限思量，语笑盈盈。
殿柱记
李石（宋代）

苍龙甲戌岁，修筑周公殿。
文翁至高君，学校已再变。
顺考兴平年，寔纪汉之献。
或云钟会书，入木字隐见。
自献而至会，朔历斗杓转。
会初入蜀时，意不止弱禅。
有如猿猱系，百巧欲伺便。
杀女不作难，机锋剧刀箭。
会书固出繇，家法素所善。
至学艾笔迹，暮夜走邮传。
老昭岂易欺，真伪猝难辨。
欺昭尔尚可，蜀士多秀彦。
当其下笔时，宁不愧颜面。
虽蒙黼藻文，不揜粪土贱。
王竹屿太守招同人集饮南屏听松楼即席口占
达宣（清代）

曲径通幽草不删，风枝替客叩柴关。诗非本色难成佛，客有閒柴总爱山。

小醉未嫌村酒浊，朗吟聊趁瓦镫閒。伊蒲馔且加餐饭，听遍残钟莫便还。
赠赵遂甫别
林季仲（宋代）

才擅金枝秀，名标桂籍先。
有如此公子，不负我同年。
风落松间雪，沙明竹外船。
天涯人老矣，尊酒忆凄然。
县尉任子严出示从军陪大将吴侯游石峒五绝句奉次元韵颂日颂平贼之功喜而有作云 其二
王庭圭（宋代）

石窟巉岩鬼不开，狂童乘此起氛埃。殿前兵马何曾出，旗鼓初从天上来。
卜算子·五月八日夜凤凰亭纳凉
叶梦得（宋代）

新月挂林梢，暗水鸣枯沼。时见疏星落画檐，几点流萤小。
归意已无多，故作连环绕。欲寄新声问采菱，水阔烟波渺。
海云次子后其弟海洲死分韵索挽
徐渭（明代）

五灯留妙偈，百传读高僧。并扫存亡幻，无非傀儡棚。

天灵仍蜾蠃，百闷付觚楞。肯共欧兜语，年年访越峥。
骊姬墓下作（夷吾、重耳墓，隔河相去十三里）
岑参（唐代）

骊姬北原上，闭骨已千秋。浍水日东注，恶名终不流。

献公恣耽惑，视子如仇雠。此事成蔓草，我来逢古丘。

蛾眉山月苦，蝉鬓野云愁。欲吊二公子，横汾无轻舟。
听嘉陵江水声寄深上人
韦应物（唐代）

凿崖泄奔湍，古称神禹迹。
夜喧山门店，独宿不安席。
水性自云静，石中本无声；
如何两相激，雷转空山惊？
贻之道门旧，了此物我情。
上中斋相公
柴元彪（宋代）

年年长是客天涯，几向天涯梦到家。
归到故家无一字，兔葵莺粟正开花。
万历宫词 其四
陆卿子（明代）

兰芷萧条白露凝，夜深台殿起秋声。君恩何处中天月，一片清光处处明。
登湓城浦望庐山初晴，直省赍敕催赴江阴
李嘉祐（唐代）

西望香炉雪，千峰晚色新。白头悲作吏，黄纸苦催人。

多负登山屐，深藏漉酒巾。伤心公府内，手板日相亲。
示众
释可湘（宋代）

别传一脉涨曹溪，万法都来和不齐。
叶落归根至今日，江南犹有鹧鸪啼。
九锁山十咏·仙迹岩
吕同老（宋代）

嬴秦乱天纲，猛志凌海水。
长驱万山石，鞭策无远迩。
余威及兹地，夜半走百鬼。
仙人惜灵宫，一怒俱披靡。
巉然断崖上，遗迹俯清泚。
溪声助叱咤，野藓避冠履。
兹事三千年，孰決非与是。
摩挲苍玉纹，挽仰求至理。
墨梅和苗学士韵王牧之笔为谢景明题 其一
倪谦（明代）

姑射仙人去不还，临风玉雪想容颜。王乔袖有长生术，唤醒冰魂楮墨间。
和谢主簿游西湖
韩维（宋代）

云阴开剥日光穿，和气随风近酒船。
湖面波清浑见底，楼头山碧自生烟。
兴长不忍回孤棹，歌懒才能逐缓弦。
因子樽前话归计，醉魂先到岘山边。
梦里青山图为桐上人题
冷士嵋（明代）

片云孤鹤寄人间，心自禅空梦自闲。
莫把画图看作画，画中山是梦中山。
上方
司空图（唐代）

花落更同悲木落，莺声相续即蝉声。

荣枯了得无多事，只是闲人漫系情。
观草 其三
徐积（宋代）

观草亦有术，可使无涯际。谁知帘下情，或有林閒味。

南郭虽如此，东皋亦何异。便可弃衣冠，閒枕青云睡。
秋兴呈经卫淡所同府两莲二宗丈
区元晋（明代）

疏竹萧萧晚荐秋，几人朋上小溪楼。星河波淡吴钩冷，兰蕊香生楚簟流。

赤壁又逢秋既望，洞箫谁弄月同舟。欲兼天上人间乐，除是黄州刺史俦。
满江红（奉酬曾端伯使君，兼简赵若虚监郡）
向子諲（宋代）

雁阵横空，江枫战、几番风雨。天有意、作新秋令，欲鏖残暑。篱菊岩花俱秀发，清氛不断来窗户。共欢然、一醉得黄香，仍叔度。

尊前事，尘中去。拈花问无人语。芗林顾灵照，笑抚庭树。试举似虎头城太守，想应会得玄玄处。老我来、懒更作渊明，闲情赋。
访育王东堂空叟和尚夜话 其一
释梵琮（宋代）

病馀相对两枯桩，霜发毵毵映暖窗。纵有丹青描不得，到头六六不成双。
念奴娇 梅花
李恰（宋代）

紫云飘堕，正黄昏三弄，临风呜咽。照影惊鸿修竹暮，一树幽香清绝。

翠袖笼寒，玉肌带晕，漫说经霜雪。巡檐低问，林梢飞上新月。

应念雨约云期，横波悄注，未忍轻攀折。只恐芳华容易减，浪惹去蜂来蝶。

枝老肥红，阴浓瘦绿，便是愁时节。更持残烛，拍歌肠断将别。
太常引（寿李同知）
刘辰翁（宋代）

此公去暑似新秋。吏毒一句句。行县胜监州。觉甘雨、随车应求。

行清为酒，螺清为寿，起舞祝君侯。急召也须留。廿四考、中书到头。
上赵克家太守
许棐（宋代）

说著嘉兴太守贤，野梅官柳亦欢然。贫民不识重租苦，老吏难将一事瞒。

但有诗书堆几上，更无歌舞到樽前。凡为郡者皆如此，天下何由不治安。
蒙知府宠示秋日郡圃佳制遂侍杖屦逍遥林水间
陈与义（宋代）

岁月移文外，乾坤杖屦中。
铿然五字律，健在百夫雄。
秋入池深碧，寒欺叶递红。
此间兼吏隐，端不减游嵩。
清平乐（岩桂盛开，戏呈韩叔夏司谏）
向子諲（宋代）

吴头楚尾。踏破瓦鞋底。万壑千岩秋色里。不耐恼人风味。

而今老我芗林。世间百不关心。独喜爱香韩寿，能来同醉花阴。
题马氏草堂复斋听雪
张栻（宋代）

平生求友人千里，永夜论心雪满窗。
为问蒲团听修竹，何如一舸泛清江。
病中绝句
范成大（宋代）

檐头排溜密如帘，溪上层阴定解严。
最是看山奇绝处，白云堆絮拥青尖。
中庸·道不远人五首
陈普（宋代）

毛发肌肤总道充，面前无处不相逢。
为何南北多岐士，动隔江山千万重。
寄题宋舜卿家小阁兼属李亦韩梁进父二首 其一
赵蕃（宋代）

湖北终连北，辰州是古州。故家唯宋氏，旧物有书不。

几踏缘江路，频登小阁幽。虽微少陵句，不减浣花头。
昼坐东轩忽十三蝴蝶颜色鲜碧飞舞近人移时方
李复（宋代）

天上宝玉琴，星徽点瑟瑟。
仙人手摩拂，变化通灵术。
忽随琴声起，委蜕如蝉质。
飞翔下绿云，风翅含寒碧。
人间清昼长，游览喜自得。
见我瓶中花，群游过帘额。
高戏乱疏幌，低舞侵堕帻。
却疑午梦酣，身是濠梁客。
栩栩出虚庭，兴阑有归色。
应闻调絃声，惊去无欻迹
晓景
张方平（宋代）

树带晓霜寒矗矗，山含宿霭远重重。谁家收得汾阳笔，八幅罗浮晦景浓。
赋程伯禹给事漫吾亭一首
刘一止（宋代）

道州固伤时，晚岁吾山溪。彼物何曾争，我自分两畦。

宣州绝代贤，雅志苏群黎。胸次包峥嵘，不肯去角圭。

何从得漫名，正恐亦偶题。渺观身世空，万境俱一齐。

浪云出处殊，不悟东自西。向来功名辙，复入山水蹊。

公今持左符，早晚朝金闺。生贤出世间，渠能绝攀跻。

要须了此心，泛应忘高低。昔我盖已漫，今我亦非迷。
亮座主赞
释智遇（宋代）

虚空讲得，参天荆棘。
一唤回头，杳无踪迹。
夕阳挂树梢，依然隐不得。
慈氏阁
刘克庄（宋代）

阁建五季时，丹碧晃层累。
吾行半区中，钜丽莫与比。
想方营综时，霸心极雄侈。
但思穷耳目，宁论韵膏髓。
一朝陵谷变，飞电扫僭垒。
湘波日夜流，不洗争篡耻。
惟存浮屠居，愿力久未毁。
夕阳吊陈迹，危槛聊徒倚。
遥怜下界热，高处凉如水。
若非逼严钥，坐待钟声起。
再和庭藻韩园之作
周紫芝（宋代）

雨后斜阳乱森木，湖上山青河水绿。

将军一色种桃花，锦帐红水裹山谷。人生莫爱归田园，结庐人境无人喧。

何如功成销金甲，雨中看浴银塘鸳。长安黄尘没乌帻，归来横改一窝窄。

何如载酒作醉眠，田父时来与争席。春风欲起春日西，花下跨鞍花满衣。

恨无龙眠老画手，写作诸郎联骑归。竹坡有酒亦不恶，客无可人时自酌。

君怜羁客倘见呼，来岁西归有新约。
西林三十二景诗 其二 遁谷
安绍芳（明代）

籍甚非所求，跫然安足喜。自爱空谷幽，白云呼不起。

为报长康翁，置我丘壑里。
乘月过古香精舍访萧琴客不遇
黄钺（明代）

秋风吹明月，清光罗幽林。泠然下寒露，不觉滋兰襟。

堤高湖水缩，叶落溪桥深。短篱足黄花，入门多清阴。

真侣具茶果，趺坐同酌斟。炉烟出云房，古壁县素琴。

孤云何处飞，苔砌空行吟。抚景送征雁，遥忆山水音。
郊庙歌辞。享先农乐章。肃和
佚名（唐代）

樽彝既列，瑚簋方荐。歌工载登，币礼斯奠。

肃肃享祀，颙颙缨弁。神之听之，福流寰县。
木兰花（雪里）
莫将（宋代）

清姿自是生寒瘦。更在春前并腊后。谁教六出巧遮藏，争似一番先透漏。

谢娘莫把翻衣袖。无限琼英飘玉甃。开时朵朵见天真，可奈碧溪和粉溜。
表玄师归缙云有怀故雄阇黎成转韵六十四句
杨亿（宋代）

栝苍古名郡，生齿三万家。
我昔自仙殿，捧诏临军牙。
清心治期月，讼息民无哗。
雄公真大士，宴坐绵几华。
驾言造梵宇，室迩惊人遐。
迎门虎溪屐，布地牛头花。
庭松偃翠盖，涧泉潄金沙。
坐闻狮子吼，归恨踆乌斜。
驿召还上都，腾装即修路。
别师黄金园，赠我碧云句。
我归步赤墀，代言红药署。
弹指知苦空，观心得降住。
藏识惭宿薰，轮回悲晚梧。
折简问南宗，寄言满缃素。
绝念契真如，忘筌离文字。
劫烧虽洞然，龙华决同遇。
师名达宸扆，恩诏颁方袍。
欢喜黑白众，萧衰霜雪毛。
毗邪见有疾，示身如幻泡。
双林忽归寂，人天但哀号。
堆案遗札在，满钵香饭销。
祇应伸臂顷，未觉他方遥。
犀柄挂空壁，雁塔干层霄。
七返暂来去,四大非坚牢。
口占成尺题，物泽著纸尾。
亲遣上足师，浮杯渡江水。
云朵摇笔精，玉音锵里耳。
遗我方石枕，斑文剪霞绮。
论我求菩提，心坚正如此。
怆然悲梦形，汍澜泪盈眦。
上足今去归，焚修益勤止。
当续祖灯明，无令社莲死。
南省宿直二首·其一
陆游（宋代）

檐角参差散暮霞，重门锁断市声哗。
风经绿树鸦栖稳，月入空廊柱影斜。
藤纸静临新获帖，铜瓶寒浸欲开花。
谁知今夕幽窗梦，又榜扁舟上若耶。
送杜少卿起萃知遂宁府以高名千古重如山为韵七首 其七
韩元吉（宋代）

征帆转吴楚，涉江指岷山。富贵归故乡，昔人以为难。

大府固可乐，高风亦难攀。岂必待政成，甘泉行赐环。
新居觅竹栽
姜特立（宋代）

辟畴事庐井，物色费经营。
正拟一廛足，便怀三径情。
吾居恐全俗，君圃有余清。
急欲就佳趣，哦诗乞翠茎。
第六十二赵横高坡颂
释义青（宋代）

江山历尽几施功，方得逢人话昔同。春到洞庭无壁岸，鸟啼西岭月生东。
秋晚过泉口
杨万里（宋代）

日色全无热，秋凉不似初。
行人惊翡翠，掠水度芙蕖。
平野一回顾，远山千有余。
谁令贪眺望，却道废看书。
祝英台近 糊窗
陈维崧（清代）

砑光笺，白地锦，糊就几楞雪。玉净珠融，不怕冱寒冽。

亏他贮旭娱冬，留香伴夜，惹月练、和烟萦缬。

寸心折。那得蜂咂莺穿，漏个针尖缺。归梦徜徉，免被琐窗截。

翻思故国茅檐，残缸拥背，听败纸、战乾风叶。
庆尧侍者以诗相赠偶成绝句谢之
吕本中（宋代）

满城车马杂尘埃，所至如云拨不开。只有西禅尧侍者，肯冲剧暑送诗来。
禅人并化主写真求赞
释正觉（宋代）

四大无埃，五蕴外来。
智慧尚归父，因缘初不媒。
西山寒月下，东海夜潮回。
一一根尘妙触事，千千手眼随宜开。
众生世界了如幻，影像那涴吾灵台。
峡山飞来寺 其一
岑万（明代）

飞来何处是茫然，直拟蓬莱第一天。客入扪萝空慧眼，僧呼烹茗汲清泉。

水声澎湃鱼龙隐，山色参差霄汉连。我欲凭阑歌一曲，恐惊云外旧啼猿。
咏梅五十首呈史尚书
释绍嵩（宋代）

隔水深深几树芳，巧如施粉妒何郎。
好风领略知人意，时去时来管送香。
句 其二
黄仲本（宋代）

好把丹衷为上倾。
代柬辞友人召 其一
区元晋（明代）

霏霏霭翠竹琅玕，一味新凉协肺肝。试问剥芋烹茗碗，何如江上弄渔竿。
句
张谷山（宋代）

可惜荼醾都过了，近来犹自有蔷薇。
登姑苏台赋附歌
任公叔（唐代）

中心不必兮子胥何为？怀直道而骤谏，遭重昏之见危。

将渔父以抗迹，且垂钓于江湄。
宋主簿鸣皋梦赵六予未及报而陈子云亡今追…贻平昔游旧
卢藏用（唐代）

暮川罕停波，朝云无留色。故人琴与诗，可存不可识。

识心尚可亲，琴诗非故人。鸣皋初梦赵，蜀国已悲陈。

感化伤沦灭，魂交惜未申。冥期失幽报，兹理复今晨。

前嗟成后泣，已矣将何及。旧感与新悲，虚怀酬昔时。

赵侯鸿宝气，独负青云姿。群有含妙识，众象悬清机。

雄谈尽物变，精义解人颐。在阴既独善，幽跃自为疑。

踠彼千里足，伤哉一尉欺。陈生富清理，卓荦兼文史。

思缛巫山云，调逸岷江水。铿锵哀忠义，感激怀知己。

负剑登蓟门，孤游入燕市。浩歌去京国，归守西山趾。

幽居探元化，立言见千祀。埋没经济情，良图竟云已。

坐忆平生游，十载怀嵩丘。题书满古壁，采药遍岩幽。

子微化金鼎，仙笙不可求。荣哉宋与陆，名宦美中州。

存亡一暌阻，岐路方悠悠。自予事山海，及兹人世改。

传闻当世荣，皆入古人名。无复平原赋，空馀邻笛声。

泣对西州使，悲访北邙茔。新坟蔓宿草，旧阙毁残铭。

为君成此曲，因言寄友生。默语无穷事，凋伤共此情。
题许颂慈先生评月轩诗集四首 其四
缪九畴（清代）

学诗惭愧达夫迟，六义年来始识之。布鼓雷门还自笑，白头相许订新知。
偈
释持（宋代）

休将碧落中秋节，来并曹溪无相月。冷淡无关玉兔光，虚明直透银蟾穴。

圆不圆，缺不缺，一道灵光无间歇。照人何处不分明，直下承当眼添屑。

本无生，亦无灭，只有休心最亲切。采石江头弄影时，谪仙到此空颠蹶。
满庭芳（寿）
张元干（宋代）

梁苑春归，章街雪霁，柳梢华萼初萌。非烟非雾，新岁乐升平。京兆雍容报政，金狨过、九陌尘轻。朝回处，青霄路稳，黄色起天庭。

东风，吹绿鬓，薄罗剪彩，小绾流莺。比渭滨甲子，尚父难兄。满泛椒觞献寿，斑衣侍、云母分屏。明年会，双衣对引，谈笑秉钧衡。
行土峡中抵会宁行馆次子言原韵
俞明震（清代）

与子长安来，一月已过半。朝发青家驿，畏途愁日晏。

悬车下绝壁，浊流倏瀰漫。飞鸟到来深，颓云匿不散。

槎枒生地穴，破碎撑霄汉。仰望白日乾，俯穿泥没骭。

车从涧底行，心与悬岩乱。出险眼渐明，停鞭指行馆。

酒注肝肺热，深谈复达旦。新机万弩发，势若水滮涆。

方舆自风气，朝报成断烂。欲通江海情，孰与置邮传。

忽忆去年游，湖亭瀹茗碗。今夕复何夕，风沙满庭院。
嫦娥
边贡（明代）

月宫清冷桂团团，岁岁花开只自攀。
共在人间说天上，不知天上忆人间。
和子瞻和陶渊明杂诗十一首 其四
苏辙（宋代）

故山纵得归，无复昔遗老。家风知在否，后生恐难保。

似闻老翁泉，曾作泥土燥。穷冬忽涌溢，络绎瓶瓮早。

此翁终可信，明月耿怀抱。从我先人游，安得不闻道。
西街渠中，种莲垒石，颇有幽致，偶题小楼
白居易（唐代）

朱槛低墙上，清流小阁前。雇人栽菡萏，买石造潺湲。

影落江心月，声移谷口泉。闲看卷帘坐，醉听掩窗眠。

路笑淘官水，家愁费料钱。是非君莫问，一对一翛然。
九日田舍
钱起（唐代）

今日陶家野兴偏，东篱黄菊映秋田。

浮云暝鸟飞将尽，始达青山新月前。
再和陈成伯见寄集句三首
韦骧（宋代）

两篇藻思敌青春，开拨尘昏向此身。道旧悠悠言易感，论心此此谊还亲。

光阴似毂何难转，事物如环且谩循。白雪调高知寡和，强歌徒愧郢中人。
题张俞仲竹屋
许棐（宋代）

削成千蠹简，此屋是馀材。长有清风至，浑无俗客来。

猿当吟案立，鹤趁钓船回。添足岁寒计，栽松复种梅。
寄怀邱献琛姬琢斋沈小梅
胡光辅（清代）

荷气袭树榭，桐阴高画楼。人如明月远，梦与故乡留。

团扇余残暑，遥砧入早秋。有怀苕霅路，日暮共扁舟。
一斛珠 其二 心园赏雪
王质（宋代）

寒江凝碧。是谁剪作梨花出。花心犹带江痕湿。轻注香腮，却是心花色。

飞来飞去何曾密。疏疏全似新相识。横吹小弄梅花笛。

看你飘零，不似江南客。
念奴娇·固陵江上
魏了翁（宋代）

固陵江上，暮云急、一夜打头风雨。催送春江船上水，笑指□山归去。靴帽丛中，渔樵席上，总是安行处。惟余旧话，为公今日拈取。

见说家近岷山，翠云平楚，万古青如故。要把平生三万轴，唤取山灵分付。庐阜嵩高，睢阳岳麓，会与岷为伍。及时须做，鬓边应未迟暮。
又和
王灼（宋代）

性癖耽杯酒，家贫废臼科。
江山聊作助，崔蔡不须多。
早岁撑吴榜，春风试越罗。
只今中夜梦，突怒见潮波。
题桃花菊
黄裳（宋代）

人面亦相映，龙山应独赏。却因清淡中，艳异尤堪尚。

靖节篱下吟，幽怀忽驰想。武林溪上游，芳容若迎望。

妙本自无二，佳名谁有两。辨事惟赖香，根蒂岂容妄。
寄友人
曾爟（明代）

与君离阔十年馀，两过江滨候起居。咫尺犹如千里别，飘零不寄一行书。

何时夏口同倾盖，此日王门好曳裾。若问故人何似者，鬓丝今已不胜梳。
偶为吕嵓图并题以诗恭依皇祖题画诗原韵
弘历（清代）

何来三醉岳阳仙，尚忆开成应举年。一向人间留面目，可能容易守天全。
有怀台州郑十八司户（虔）
杜甫（唐代）

天台隔三江，风浪无晨暮。郑公纵得归，老病不识路。

昔如水上鸥，今如罝中兔。性命由他人，悲辛但狂顾。

山鬼独一脚，蝮蛇长如树。呼号傍孤城，岁月谁与度。

从来御魑魅，多为才名误。夫子嵇阮流，更被时俗恶。

海隅微小吏，眼暗发垂素。黄帽映青袍，非供折腰具。

平生一杯酒，见我故人遇。相望无所成，乾坤莽回互。
小均四景诗 其四
朱熹（宋代）

瑞雪飞琼瑶，梅花静相倚。独占三春魁，深涵太极理。
偈五首
释弥光（宋代）

一拶当机怒雷吼，惊起须弥藏北斗。
洪波浩渺浪滔天，拈得鼻孔失却口。
嘉甫弟生日
魏了翁（宋代）

山居面面接青天，更把青天触处看。
心事和平官职耐，家人顺正室庐宽。
栽培桃李扶春意，长养松篁伴岁寒。
门户千钧今付汝，书来时寄我平安。
咀楚文
苏辙（宋代）

诅楚楚如桀，诅秦秦则纣。
桀罪使信然，纣语安足受。
牲肥酒醪洁，夸诞鬼不佑。
鬼非东诸侯，岂信辩士口。
碑埋祈年下，意绕章华走。
得楚不付孙，但为刘季取。
吾闻秦穆公，与晋实甥舅。
盟郑绝晋欢，结楚将自救。
使秦诅楚人，晋亦议其后。
诸侯迭相诅，祸福果谁有。
世人不知道，好古无可否。
何当投泾流，浑浊盖鄙丑。
寄山中同志
严羽（宋代）

我有三足麂，放之在碧山。别来几千日，昨梦忽乘还。

松色入天尽，岩花落地閒。凭君一问讯，沿月上潺湲。
咏怀六首 其四
黄肃（明代）

有酒既已饮，兹愁仍复生。何如长戚戚，忧患有相并。

日月迭更代，何能久安荣。唯当委薄质，允矣将微诚。

君心苟有察，婉娈余芳馨。谁谓在咫尺，邈若万里程。

明明亮自适，靡靡讵遑宁。
辛亥夏四月己卯与李璧山游桥山因览首丘璧翁有作次韵一首
黄衷（明代）

车驱清晓露，磴蹑翠微天。绿野风何远，朱明火未然。

高歌尘外客，纵博橘中仙。更拟乘秋兴，来分煮石烟。
望江南·江南岸
王琪（宋代）

江南岸，云树半晴阴。帆去帆来天亦老，潮生潮落日还沉。南北别离心。
兴废事，千古一沾襟。山下孤烟渔市远，柳边疏雨酒家深。行客莫登临。
丙申腊二十五日落一左齿
洪适（宋代）

行年六十已中枯，雪映衰髯岁且除。一齿骤然离左辅，益怜大嚼远庖厨。
朝中措 癸丑岁，无兢生朝
蔡松年（宋代）

十年鳌禁谪仙人。冰骨冷无尘。紫诏十行宽大，白麻三代温淳。天开寿域，人逢寿日，小小阳春。要见神姿难老，六峰多少松筠。
十五夜与朝宗对月把酒朝宗屡怀归因赋二首
吴芾（宋代）

人间无处避炎光，赖有湖山六月凉。
清夜已欣天似水，长空还爱月如霜。
我将乘兴拼沉醉，君苦怀归有底忙。
试问今宵能饮否，更来月下对胡床。
日暮游东涧 其三
释重显（宋代）

极目生晚照，幽情眷兰芷。白蘋叶里风，不在秋江起。
奉和望同泰寺浮图诗
王台卿（南北朝）

朝光正晃朗，涌塔标千丈。仪凤异灵乌，金盘代仙掌。

积栱成雕桷，高檐挂珠网。宝地若地沙，风铃如树响。

刻削生千变，丹青图万象。烟霞时出没，神仙乍来往。

晨雾半层生，飞幡接云上。游霓不敢息，翔鹍讵能仰。

赞善资哲人，流咏归明两。愿假舟航末，彼岸谁云广。
观吴孟周司训真草书谱
方行（元代）

古来书学宗史籀，竹简遗文象科斗。钟张真草更入神，片楮至今藏不朽。

先生下笔绝代无，鸣玉绾结青珊瑚。况闻篆隶太倔强，百金一字传东吴。

墨池浸没玄兔颖，魑魅反走空堂静。金戟交撑日月轮，银钩倒画龙蛇影。

欧虞褚薛真出群，精妙只数王右军。英姿老气欲飞动，悬珠快剑相纷纭。

呜呼百世谁复识，我今作歌重刻石。莫同茧纸旧兰亭，閟入昭陵永难得。
句
元绛（宋代）

英翰五五出南闽。
鹿耳春潮
陈廷瑜（清代）

鹿耳潮来急，天门此要津。奇观开万古，好景在三春。

日暖涛翻雪，风和浪跃鳞。茫茫穿港口，滚滚拥江滨。

水鸟随波至，渔舟向岸臻。登楼时一眺，远望正宜人。
江行夜泊
刘沧（唐代）

白浪连空极渺漫，孤舟此夜泊中滩。岳阳秋霁寺钟远，

渡口月明渔火残。绿绮韵高湘女怨，青葭色映水禽寒。

乡遥楚国生归思，欲曙山光上木兰。
夜声
文同（宋代）

秋风动衰草，摵摵响夜月。
其下有鸣蛩，到晓啼不歇。
乃知摇落时，众籁自感发。
安得苦吟人，不能为一{决冫换日}。
和规和尚 其二
释怀深（宋代）

去年西坞得相寻，雪竹霜竹一径深。圆屋青灯闻妙语，使人灰尽一生心。
金缕曲 其一 郫县晤李干廷，名作桢，郫县人，庚辰进士，广东知县
李炳灵（清代）

犀浦停车处。穷巷中、故人高隐，白头重遇。昔日燕台寻春约，屈指挥如隔世。

况彼此、青山憔悴。过我冷斋同夜话，又谁期、再见鸣珂里。

郫筒酒，共君醉。

嗟余浪迹成都市。奈悠悠、天涯陌路，有谁知己。岭表一官成梦泡，讲学栖迟沔水。

尚书事、凄凉堪忆。仆仆风尘俱老大，且相逢共作谋生计。

归田乐，几年矣。
次韵酬张直
刘敞（宋代）

未曾相见已相知，自许闻弦可识微。每信白头于义得，岂将青眼向君违。

坳堂仍滞三年蛰，寥廓方看万里飞。谁谓夜光投道路，莫因长铗起思归。
题文晋卿明斋
曾丰（宋代）

磨砻抆拭费诗书，一点灵光与道俱。不缺不圆涵霁月，无中无表澈冰壶。

真机已熟虚生白，幻法宁容紫乱朱。照物之馀时反照，故吾殊不似今吾。
游凉观谨次亲老韵
周密（宋代）

锦云照方镜，碧玉环四岸。奇凉彻心境，幽芳清鼻观。

恍如泛仙查，飘飘溯河汉。云收片月上，风来万荷乱。

玩幽发孤咏，慨古兴浩叹。鱼鸟各有乐，鹏鴳不足算。

林虚白露滴，竹冷茶烟散。清景未易殚，当于静中看。
秘书省后园脩竹可爱胡正字
王十朋（宋代）

不俗更嫌俗，风枝时拂墙。青青映藜烛，细细杂芸香。

劲节老方见，清阴寒欲藏。萧疏似吾辈，味向静中长。
叔治遗草虫枕屏
梅尧臣（宋代）

世传毗陵画，妙绝僧居宁。
不为权贵逼，所与乃忘形。
英机三尺权，落笔酒未醒。
忽为双飞蜂，忽就一蜻蜓。
螳蜋相拒立，促织如可听。
蚣蝑与蝼蝈，行跃势未停。
竹蝉及鬼蝶，飘飘翻翅翮。
蚊虻亦具体，纤悉皆可名。
广宗潘叔治，持作枕间屏。
我行因以赠，益见双眉清。
次韵希旦喜雨
朱松（宋代）

骄阳挟酷暑，何啻虎而翼。高田土可筛，况乃耕与殖。

风伯真可讼，云合吹复拆。那知下土民，糟粕配橡实。

古佛栖岩隈，旱沴岂吾责。应缘贤令尹，闵雨丐法力。

积阴暝山谷，流润凄几格。朝来贺客散，置酒浣愁疾。

古诗成云外，险句动潜蛰。旋看蓑笠出，竞喜沟浍溢。

谁言令与佛，念我一何悉。嗟我困蒿藜，最觉民可恤。

何当问牛喘，免使诉鱼失。九关虎豹守，怀此欲安适。

谁哉此心同，吾饱将何日。
次韵李明府追和苏黄门鸂鶒池
汪晫（宋代）

池上先生诗句香，得公诗句更揄扬。
精神相对陈圭瓒，意气潜交治镆将。
贤令旧容老文学，山农今见谪仙郎。
百年剩喜风流续，未有名禽首屡昂。
齐安行
张耒（宋代）

黄州楚国分三户，葛蔓为城当楼橹。
江边市井数十家，城中平田无一步。
土冈瘦竹青复黄，引水种稻官街旁。
客樯朝集暮四散，夷言啁哳来湖湘。
使君丽谯涂垩赭，门狭不能行两马。
满城蛙噪乱更声，谷风谷谷黄鸦鸣。
最愁三伏热如甑，北客十人八九病。
百年生死向中州，千金莫作齐安游。
问月二首 其二
杨万里（宋代）

月入云中去，呼他不出来。明宵教老子，何面更相陪。
将发京夜别峻伯得湖字席上赋
宗臣（明代）

握手殊不尽，论心日转纡。更谁怜凤鸟，为尔系骊驹。

明月惨相照，浮云寒不徂。客涂从浩荡，帝里只须臾。

岂为苍生出，宁言壮士图。安危群贵在，去住二人俱。

君莫嗟齐瑟，吾将卜楚巫。椒兰徒自结，魍魉作人趍。

渔父何方去，灵均未可呼。宦情余棘莽，生计久菰蒲。

黑发从今变，黄金自昔孤。敝裘辞北斗，短棹入西湖。

倘遇寻秋色，悲歌问玉壶。
次韵侯思孺席间作
廖刚（宋代）

微云过疏雨，一洗尘土昏。潜行德幽寓，隐约桃源村。

须臾胜士集，气类非权门。图史恣娱目，琴棋聊侑樽。

岂无肴炙珍，忆鲈偏荐莼。大笑屋瓦震，雄辨江涛翻。

却愁贤主人，早晚东南奔。谁与识我辈，咄哉非汝髡。
夏夜书所见
吴伯凯（宋代）

吴牛见月喘，引重不得休。
孤萤出露草，意行凌九秋。
形大苦见役，物微长自由。
世无漆园吏，持问逍遥游。
以形模妇女笑度量儿童轻为韵赋十诗 其一
李彭（宋代）

孟夏树扶疏，绕屋郁青青。了无俗士驾，啸歌颇忘形。

泄云閟前峰，泻雨自神屏。蔬盂有妙理，未减五侯鲭。
同张昌时宿高明寺
汪藻（宋代）

幽卧不知觉，窗悬寒日初。矧伊夜来雨，溪声到吾庐。

故人挽我出，忽枉天际书。跻险敢自休，青山转篮舆。

相逢竹间寺，共撷园中蔬。残僧谁在亡，奄忽十载馀。

茗果话畴昔，新晴报钟鱼。东雷亦已鸣，百草苕颖舒。

奈何与之子，齿发日夜疏。眷此不能发，牵衣更踌蹰。

明朝各回首，世事将焉如。
新竹
元稹（唐代）

新篁才解箨，寒色已青葱。
冉冉偏凝粉，萧萧渐引风。
扶疏多透日，寥落未成丛。
惟有团团节，坚贞大小同。
浣溪沙 其三
冯煦（清代）

琼岛冥冥隔雾中。兰桡去后绿波空。旧湔裙处一相逢。

化鹤千年无翼返，灵犀一点有心通。莫将消息误东风。
丹山寺
杨季鸾（清代）

不负登临兴，新晴曙色分。山泉红到地，江树碧于云。

帆远当楼见，钟寒隔坞闻。乡关杳何处，烟霭自氤氲。
从军行 其四
罗颀（明代）

建施徂瓯野，整阵严三军。开榛创戎垒，斩木守要津。

贼来相格战，志已无东闽。可惜将校愚，退止间道滨。

未战先土溃，坐使黎庶湮。
九日
杨公远（宋代）

造化推移秋意深，安排景物逐时新。
又逢九日寒花节，不觉三年逆旅身。
乌帽恋头浑忤俗，白衣送酒竟无人。
翻思杜牧牛山句，谁解清吟继后尘。
宫词一百首
岳珂（宋代）

旄头闟戟奉皮轩，禽献三驱礼意存。
未向长杨搏熊虎，先看万骑猎杨村。
送祐兄之仰山
释绍昙（宋代）

仰山活业苦无多，畬片荒田种粟箩。去与一锄翻到底，听渠叉手道如何。
鹧鸪天 其二 酒边韵
张祥龄（清代）

错把江南作故乡，十年莺燕识王昌。听歌醉酒寻常事，到了而今做断肠。

花亦笑，水都香，甚时重到访吴娘。老怀本自无牵挂，却引閒愁上夕阳。
荷叶杯 儿童戏采荷叶作茶瓯，颇有逸致
周日蕙（清代）

看得似钱成盖。还爱。蔽鸳鸯。儿童摘去共幽趣。分付。涤诗肠。
百尺楼 同莲词，戏用独木桥体
孙汝兰（清代）

郎去同莲花，侬去收莲子。莲子同心共一房，侬可如莲子。

侬去同莲花，郎去收莲子。莲子同房各一心，郎莫如莲子。
古断肠曲三十首
周端臣（宋代）

弹罢瑶筝歇雁行，月移花影上回廊。
离情不奈秋萧索，更著寒螀管夜长。
和答莘老见赠
黄庭坚（宋代）

往岁在辛丑，从师海濒州。
外家有行役，拜公古邗沟。
儿曹被鉴有，许以综九流。
仍许归息女，采蘋助春秋。
斯文开津梁，盛德见虚舟。
离合略十年，每见仰清修。
久次不进迁，天禄勤校雠。
文武修衮职，谏垣始登收。
身趋邺公城，逐臣既南浮。
娈彼丞中馈，家庭供百羞。
堂堂来问寝，忽为云雾休。
遗玩犹在箧，汝水遶坟丘。
南箕与北斗，日月行置邮。
相逢辇毂下，存没可言愁。
当年小儿女，生子欲胜裘。
瓯越委琴瑟，江湖拱松楸。
持节转七郡，治功无全牛。
还朝蒙嗟识，明月岂暗投。
抱被直延阁，疏帘近奎钩。
三生石上梦，记是复疑不。
隐几付天籁，阅人如海鸥。
襟怀俯万物，颜鬓与百忧。
长歌可当泣，短生等蜉蝣。
悲欢令人老，万世略同流。
轩冕来逼身，白蘋晚沧洲。
履拂知道肥，净室见天游。
小人乐蛙井，痴甚顾虎头。
世缘真嚼蜡，骨相谢封侯。
松根养茯苓，岁晏望华輈。
山居苦
詹中正（宋代）

未达且穷栖，寂寥难可为。
雪窗灯焰短，茅屋雨声低。
幽砌苔金锁，闲庭草半迷。
江山无限意，时得入新题。
曾惟吉乃祖岩山先生三告身
刘鹗（清代）

起家在宋当淳祐，文武兼资早致身。翠竹苍梧家学远，回鸾翥致诰词频。

桑田沧海人何在？锦轴牙签墨尚新。睹物使人双泪堕，痛怜封诰总成尘。
城南杂咏二十首 东渚
张栻（宋代）

团团凌风桂，宛在水之东。月色穿林影，却下碧波中。
苦益菜
释文珦（宋代）

苦菜吾所嗜，意与食蘖同。
古者以益名，颇足昭其衷。
秋花更清妍，绰约冰雪容。
恍疑姑射仙，或如采芝翁。
菊以彭泽显，莲以濂溪崇。
此独无知音，没身萧艾中。
人生天壤间，用舍为穷通。
草木岂不然，一皆系其逢。
缘识
宋太宗（宋代）

如梦复性坐，寻思境外忙。
因缘开利钝，语默自清凉。
世言梅见外於离骚海棠不取於子美未有为解
艾性夫（元代）

不受春风半点尘，骨寒花冷雪为群。
桂椒不敢攀同传，正是骚人独敬君。
食梅
沈说（宋代）

儿时摘青梅，叶底寻弹丸。所恨襟袖窄，不惮颊舌穿。

我年不自觉，以我齿尚完。尝新试一荐，喉棘眉先攒。

岂味不悦口，岂老难强餐。人生煎百忧，算梅未为酸。
门前松棚
汪若楫（宋代）

突兀山边屋数间，每嫌斜照上阑干。
当门只得添松盖，未到秋来夜已寒。
送刘郎将归河东（同用边字）
岑参（唐代）

借问虎贲将，从军凡几年。杀人宝刀缺，走马貂裘穿。

山雨醒别酒，关云迎渡船。谢君贤主将，岂忘轮台边。
和孙倅见贻八首
曹勋（宋代）

十篇妙唱贲幽光，秀韵凌虚桂影晾。
玉牒秩宗徽誉著，银钩挥影麝煤香。
风兼远水痕成理，月入霜筠影自长。
铜雀春深知有以，典刑终合头孙郎。
二绝句 其一
虞俦（宋代）

问龙乞水龙何惜，纵令一雨才涓滴。但愿群公坐庙堂，且与庆元调玉历。
汉文帝赐南越王赵佗书
刘恒（两汉）

皇帝谨问，南越王甚苦心劳意。朕，高帝侧室之子也。弃外，奉藩于代。道里辽远，壅蔽朴愚，未尝致书。高皇帝弃群臣，孝惠皇帝即世，高后自临事，不幸有疾，诸吕擅权为变，不能独制，乃取他姓子，为孝惠皇帝嗣，赖宗庙之灵，功臣之力，诛之已毕。朕以王侯不释之故，不得不立，今即位。

乃者闻王遗将军隆虑侯书，求亲昆弟，请罢长沙两将军。朕以王书，罢将军博阳侯。其亲昆弟在真定者，已遣人存问，修治先人冢。前日闻王发兵于边，为寇灾不止，长沙苦之，南郡尤甚。虽王之国，庸独利乎。必多杀士卒，伤良将吏，寡人之妻，孤人之子，独人父母，得一亡十，朕不忍为之也。朕欲定地犬牙之相制者，以问吏。吏曰：‘高皇帝所以界长沙者，王之地也。不得擅变焉。’今也得王之地，不足以为大，得王之财，不足以为富，服岭以南，王自治之，虽然王之号为帝，两帝并立，亡一乘之使以通其道，是争也。争而不让，仁者不为也。愿与王分弃前悪，终今以来通使如故。故使陆贾往驰谕告王以朕本意，王亦受之，毋为灾矣。因以上褚五十衣，中褚三十衣，下褚二十衣遗王，愿王听乐消忧，存问邻国。
雨不绝
杜甫（唐代）

鸣雨既过渐细微，映空摇飏如丝飞。
阶前短草泥不乱，院里长条风乍稀。
舞石旋应将乳子，行云莫自湿仙衣。
眼边江舸何匆促，未待安流逆浪归。
巧夕添丁
严粲（宋代）

书来知有喜，客梦应维熊。久作庭闱别，遥知笑语同。

充闾非我愿，钓濑是家风。莫学天孙巧，朱愚肖乃翁。
题步生所居
李复（宋代）

君今移居涧水东，涧水暴涨侵近路。
尽取涧石成垣墙，生凿岸柳作桥柱。
结茅构屋十数间，取次面势分几处。
看山看水督耕耨，随意自在不计步。
到处或坐或偃息，尽有室庐庇风雨。
土床竹簟虽草草，已足自适奉寒暑。
窗下瓦榼漆生光，贳酒提携老无数。
客来安更问谁何，洒鱼拾蟹共烹煮。
青黄错杂出木盘，野蔌山蔬四时具。
久厌轻动踏市尘，未尝开口论世故。
究竟得意此最多，向老尤要知其趣。
一生遇事皆任真，仰首高风继巢许。
太湖诗。以毛公泉一瓶献上谏议因寄
皮日休（唐代）

刘根昔成道，兹坞四百年。毿毿被其体，号为绿毛仙。

因思清泠汲，凿彼岝峉巅。五色既炼矣，一勺方铿然。

既用文武火，俄穷雌雄篇。赤盐扑红雾，白华飞素烟。

服之生羽翼，倏尔冲玄天。真隐尚有迹，厥祀将近千。

我来讨灵胜，到此期终焉。滴苦破窦净，藓深馀甃圆。

澄如玉髓洁，泛若金精鲜。颜色半带乳，气味全和铅。

饮之融痞蹇，濯之伸拘挛。有时玩者触，倏忽风雷颠。

素绠丝不短，越罂腹甚便。汲时月液动，担处玉浆旋。

敢献大司谏，置之铃阁前。清如介洁性，涤比扫荡权。

炙背野人兴，亦思侯伯怜。也知饮冰苦，愿受一瓶泉。
嘲渊明代答
葛胜仲（宋代）

君不见七百石了曲蘖事，二千石充雀鼠耗。浇肠果腹固有馀，糟丘米山何足道。

不如酒尽仍从酒家觅，瓶中粟空聊乞食。
题汉阳郎官湖
夏倪（宋代）

太白当年夜郎谪，一樽聊与故人留。南湖乞得郎官号，从此名传五百秋。
送王彦猷归淮西
周紫芝（宋代）

不食濡须坞口鱼，只今已是十年馀。我犹疋马随人后，君亦华年与世疏。

此日又分直馆禄，几时来读道山书。梅花莫付长安使，行卜昭亭岭下居。
寄袁州曹伯玉使君
王安石（宋代）

宜春城郭绕楼台，想见登临把一杯。
湿湿岭云生竹箘，冥冥江雨熟杨梅。
政成定入邦人咏，诗就还随驿使来。
错莫风沙愁病眼，不知何日为君开。
赠江西瑞上人至南海袖诗相过
曾丰（宋代）

六祖求衣从岭出，六祖得衣从岭入。
半夜抽身不露机，凹头解担犹留迹。
上人家住江之西，仆仆而南休所觅。
雅意真诚为衣求，衣已不传那可得。
假令为法不为衣，江西自是大法窟。
挑动上人熟机关，潮音激越箭锋疾。
空还即色色即空，佛便是心心是佛。
心源一了千佛空，底用区区祖衣钵。
达摩大鉴无两身，震旦天竺非异国。
眼高海仅小泡浮，道大岭才微沫结。
往还始不计西东，入出今何问南北。
要知飞舄杖筇因，直为玩山观水设。
玄钥无一勘不同，观玩之中容有说。
山数须弥水西江，须口能吸芥能纳。
吸犹不尽纳犹余，未足与谈上乘法。
南海水况多于江，上人无口若为吸。
万一犹有口可开，我先剉断上人舌。
缭丝灯次李西涯杨邃庵二先生韵二首 其二
归有光（明代）

灯火长安照夜红，丰年乐事万方同。四夷离韎归鞮鞻，南海珠玑属妇功。

绮縠清英呈妙像，空方纤丽见精工。泰陵内直诸元老，都在春风湛露中。
五言古诗凡十四首 其十二
李昱（明代）

白水奋炎祚，赤符应天休。云台二十四，烜赫皆封侯。

富春有故人，物色来羊裘。翩然不受爵，独钓沧江流。

元功布衣妇，所进多嘉猷。伊谁秉史笔，类与隐者侔。
踏莎行（乙巳正月二日雪）
郭应祥（宋代）

春已经旬，历方换岁。六花依旧来呈瑞。细思残腊与新年，一般清绝元非二。

宿麦连云，遗蝗入地。坡仙有句谁能继。元宵此去日无多，会看霁色生和气。
甲马室驿
孙继皋（明代）

当年赵祖生当王，甲马室中满室香。千年王尽香亦歇，甲马古室化为驿。

我来泊此愁阻风，津头一望平原空。鸣蝉高树聒人耳，卫水劳劳西复东。

古今成败那可说，云轻飙驰白日烈。身上黄袍讵有无，袖中禅草终磨灭。

吁嗟室驿竟何常，蘼芜万里春茫茫。
都梁八首
陈造（宋代）

犬吠葱青里，人家竹径深。
短篱循石磵，老屋枕烟岑。
牛瘠知春事，鸠啼认晏阴。
丰年易为客，杯酒慰幽寻。